b'\n_START_ARTICLE_\nTerme Zre\xc4\x8de\n_START_PARAGRAPH_\nTerme Zre\xc4\x8de so zdravili\xc5\xa1ko \xc5\xa1portno-rekreacijski center v Ob\xc4\x8dini Zre\xc4\x8de. Terme le\xc5\xbeijo na nadmorski vi\xc5\xa1ini okoli 396 mnm v severozahodni Sloveniji pod obronki Pohorja. Toplice so se pri\xc4\x8dele razvijati leta 1978 z izgradnjo prvega bazena. Voda v termah je opredeljena kot akratotermalna voda, ki ima na izviru vrtine temperaturo 35\xc2\xb0C. S termami upravlja podjetje Unitur d.o.o.\n_START_SECTION_\nZdravljenje\n_START_PARAGRAPH_\nZa zdravljenje se uporabljajo kopeli kalcijeve-magnezijeve-hidrogenkarbonatne vode, obloge naravnega blata bentonita in zmerno sredogorsko podnebje. V zdravili\xc5\xa1\xc4\x8du zdravijo revmati\xc4\x8dna obolenja, nevrolo\xc5\xa1ke bolezni ter bolezni srca, o\xc5\xbeilja, dihalnih organov, se\xc4\x8dil in po\xc5\xa1kodbe lokomotornega sistema.\n_START_SECTION_\nTermalni park\n_START_PARAGRAPH_\nTermalni park s skupno vodno povr\xc5\xa1ino 1600 m\xc2\xb2 obsega 8 notranjih in zunanjih bazenov, whirpool, savne in Kneippovo pot. Poleg tega pa nudijo \xc5\xa1e fitnes, aerobiko in telovadnico. Del kopali\xc5\xa1kega kompleksa je leta 2001 zaradi napake v elektri\xc4\x8dni napeljavi popolnoma pogorel. \xc5\xa0kodo, ki je po ocenah zna\xc5\xa1ala 500 milijonov tolarjev, so kmalu uspe\xc5\xa1no sanirali.'